Jabarkan 1897–1939: Pasca pengorganisasian semula dari Perpustakaan Kongres Amerika Syarikat dalam bahasa melayu

Selepas pengorganisasian semula pada tahun 1897, Perpustakaan mula berkembang dan membangun dengan cepat. Meskipun hanya memegang jawatan Pustakawan Kongres selama dua tahun, namun pengganti Spofford, John Russell Young telah memperbaiki birokrasi Perpustakaan dengan menggunakan pengaruhnya sebagai bekas diplomat untuk mendapatkan lebih banyak bahan dari serata dunia, dan membangunkan program bantuan pertama Perpustakaan untuk golongan cacat penglihatan dan fizikal.  Pustakawan Herbert Putnam menggantikan Young dari tahun 1899 sehingga 1939 dan selepas dua tahun Putnam mengepalai Perpustakaan Kongres, ia menjadi perpustakaan pertama di Amerika Syarikat yang mempunyai koleksi berjumlah 1 juta. Putnam memfokuskan usaha beliau untuk menjadi Perpustakaan lebih terbuka dan berguna kepada masyarakat awam perpustakaan lain. Beliau memperkenalkan perkhidmatan pinjaman antara perpustakaan, sekaligus menjadikan Perpustakaan Kongres sebagai “perpustakaan jalan terakhir”. Putnam juga memperluaskan akses Perpustakaan kepada "penyiasat saintifik dan individu yang berkelayakan" dan mula menerbitkan sumber utama untuk manfaat para sarjana

Putnam turut mempelbagaikan koleksi Perpustakaan. Pada tahun 1903, beliau memujuk Presiden Theodore Roosevelt untuk menempatkan kertas-kertas Bapa Pengasas Amerika Syarikat dari Jabatan Luar Negeri kepada Perpustakaan Kongres. Putnam turut menambah perolehan bahan asing, termasuk perolehan 4,000 naskah mengenai Indika pada tahun 1904, 18,000 naskah Rusia milik G. V. Yudin pada tahun 1906, koleksi Schatz pada tahun 1908, serta koleksi dari Perpustakaan keluarga Romanov dalam pelbagai topik pada tahun 1930-an.  Perpustakaan turut membeli koleksi Ibrani, Cina dan Jepun. Pada tahun 1929, ahli Kongres dari Mississippi, Ross Collins berjaya mencadangkan pembelian koleksi Otto Vollbehr dengan jumlah $1.5 juta, termasuk satu daripada tiga salinan vellum sempurna dari Kitab Gutenberg.

Pada tahun 1914, Putnam membangunkan Perkhidmatan Rujukan Perundangan di Perpustakaan. Unit ini bertanggungjawab memberi maklumat mendalam bagi setiap pertanyaan rujukan dalam pelbagai topik yang berkaitan dengan Kongres. Pada tahun 1965, Kongres meluluskan akta membenarkan Perpustakaan Kongres menubuhkan lembaga tabung amanah untuk menerima sumbangan dan hibah,  sekaligus menjadikan Perpustakaan ini sebagai penaung seni. Perpustakaan Kongres menerima sumbangan dan hibah dari individu seperti John D. Rockefeller, James B. Wilbur dan  Archer M. Huntington

Walaupun rak buku telah ditambah pada tahun 1910 dan 1927, namun koleksi terus berkembang sehingga tidak mampu ditampung oleh bangunan utama Perpustakaan. Pada tahun 1928, Kongres membeli tanah berhampiran dan meluluskan pembinaan Bangunan Annex (kemudian dikenali sebagai Bangunan John Adams) pada tahun 1930. Walaupun berhadapan dengan kemelesetan ekonomi, bangunan ini berjaya disiapkan pada tahun 1938 dan dibuka kepada umum pada tahun 1939.